Covid-19: Teenliggame werk moontlik nie nuwe SA variant teen(Argieffoto: Unsplash) Navorsing toon dat teenliggame wat tydens vorige infeksies ontwikkel is, nie die nuwe variant van Covid-19 in Suid-Afrika kan stuit nie. Dit beteken dat die teenliggaampies van pasiënte wat die vorige variante van die koronavirus opgedoen het, moontlik nie die nuwe variant kan teenwerk nie. Dít terwyl die departement van gesondheid bekend gemaak het dat Suid-Afrika se dosisse van Oxford-AstraZeneca se Covid-19-entstof teen ’n prys van 2,5 keer hoër as die meeste Europese lande aangekoop word. Teenliggaampies en die nuwe variant Dit was tot dusver onbekend ​​of die mutasies in 501Y.V2, die nuwe variant van Covid-19 in Suid-Afrika, die vermoë van bestaande teenliggaampies wat gevorm is om die vorige variant te beveg, beïnvloed. Navorsing gelei deur dr. Alex Sigal van die Africa Health Research Institute (AHRI), prof. Tulio de Oliveira en dr. Richard Lessells van die KwaZulu-Natal Research Innovation and Sequencing Platform, het dit egter nou bewys. Die navorsing is Donderdag gepubliseer. Die span navorsers het bloedplasma wat teenliggaampies bevat van mense wat herstel het van Covid-19 teen die nuwe variant getoets. (Argieffoto: Unsplash) Die span het vergelyk hoeveel plasma nodig was om die 501Y.V2-variant te neutraliseer of ondoeltreffend te maak. Hulle het vasgestel dat die teenliggaampies van pasiënte wat tydens die eerste infeksiegolf in Suid-Afrika met Covid-19 besmet is, aansienlik minder doeltreffend is om 501Y.V2 te neutraliseer as die vorige variante van Covid-19 in Suid-Afrika. “Ons het tussen 6 en 200 keer hoër plasmakonsentrasie nodig gehad om 501Y.V2 in ’n laboratoriumomgewing te neutraliseer, as met die virusvariante van die eerste virusgolf. Dit dui daarop dat die mutasies in die nuwe variant moontlik veroorsaak het dat die virus ’n groot mate van sensitiwiteit vir vorige teenliggaam-immuniteit verloor het,” verduidelik Sigal. “Die virus se vermoë om te ontwikkel, is moontlik onderskat.” Volgens Oliveira bied dié navorsing belangrike nuwe insig in die sleutelmutasies wat in die 501Y.V2-variant gevind word. Die outeurs van die navorsing sê hul data is “kommerwekkend”, maar benadruk wel dat meer navorsing nodig is voordat hulle sal kan sê wat dit vir mense se immuniteit teen 501Y.V2, asook die gevolge vir entstowwe wat ontwerp is vir die vorige variante, beteken. “Die ligaam se immuunreaksie op virusse is verwikkeld en het baie verskillende fasette waarvan die teenliggaamreaksie slegs een komponent is. Entstowwe kan ook aanleiding gee tot ’n wyer verskeidenheid van teenliggaampies. Dit beteken dat die ander komponente van die liggaam se immuunstelsel steeds beskerming teen 501Y.V2 kan bied,” sê die outeurs. “Inenting word absoluut steeds aanbeveel en is op die lange duur die enigste oplossing vir hierdie infeksie.” Duur entstowwe (Foto: Unsplash) Suid-Afrika het minstens 1,5 miljoen dosisse van Oxford-AstraZeneca se Covid-19-entstof by die Serum Institute of India bestel. Dié entstowwe sal binne die volgende maand of wat toegedien word. Anban Pillay, die adjunk-direkteur-generaal van die departement van gesondheid, het Donderdag aan AFP gesê die dosisse word teen $5,25 (sowat R79) elk aangekoop. Dit is byna 2,5 keer die bedrag wat die meeste Europese lande vir dieselfde entstof betaal. “Die nasionale departement van gesondheid bevestig dat die prys van $5,25 aan ons gekwoteer is,” het Pillay per sms gesê, sonder om die prysverskil te verduidelik. Luidens inligting betaal die Europese Unie maar 1,78 € (sowat R32) per dosis van die Oxford-AstraZeneca-entstof. Die DA meen Suid-Afrika betaal meer as dubbel vir Covid-19-entstowwe weens swak beplanning en vertraagde onderhandelinge.